Spillerforeningen trækker nu den konkurstruede ligaklub i Håndboldens Voldgift. Ingen af spillerne har fået løn.

Det er ved at være sidste udkald for Aalborg DH. Spillerforeningen har spillet den stærkeste hånd og har trukket klubben i Håndboldens Voldgift for manglende udbetalinger af løn og feriepenge. - Vi er kede, af, at det er kommet så vidt. Men det er det eneste, vi kan gøre for, at spillerne kan få deres hæderligt tjente penge, siger spillerforeningens direktør, Michael Sahl Hansen til P4 Nordjylland. Hvis Aalborg DH ikke følger voldgiften og udbetaler de manglende lønninger, så kan Spillerforeningen i sidste ende erklære klubben konkurs. En konkurs før sæsonstart vil betyde, at Aalborg DH bliver tvangsnedrykket til Jyllandsserien. Og så vil Ringkøbing Håndbold - med tidligere Aalborg DH-cheftræner Allan Heine i spidsen - indtage Aalborg-klubbens plads i den bedste række.